KIRJALLINEN KYSYMYS E-0505/02 esittäjä(t): Anna Karamanou (PSE) neuvostolle. Kivitystuomio Sudanissa.



Virallinen lehti nro 229 E , 26/09/2002 s. 0095 - 0096



KIRJALLINEN KYSYMYS E-0505/02 esittäjä(t): Anna Karamanou (PSE) neuvostolle (27. helmikuuta 2002) Aihe: Kivitystuomio Sudanissa Human Rights Watch -järjestön tietojen mukaan 8. joulukuuta 2001 Etelä-Sudanissa sijaitsevan Nialan kaupungin rikostuomioistuin tuomitsi 18-vuotiaan, tuolloin raskaana olleen Abok Alfa Akokin aviorikoksen vuoksi kuolemaan, tuomioon täytäntöönpanotapana kivitys. Sitä vastoin miestä, jonka kanssa hänellä oli ollut seksuaalinen kontakti, ei tuomittu, koska hänen kohdallaan näyttö oli puutteellinen. Muistutettakoon, että Sudanin hallitus on ratifioinut poliittisia ja sosiaalisia oikeuksia koskevan kansainvälisen yleissopimuksen maaliskuussa 1986; tässä sopimuksessa kielletään raskaana olevan naisen tuomitseminen kuolemaan. Aikooko neuvosto painostaa Sudanin hallitusta, jotta se noudattaisi kansainvälisiä sitoumuksiaan, eikä panisi kivittämällä tehtävää kuolemanrangaistusta täytäntöön vaan oikeudenkäynti uusittaisiin laillisten menettelyjen mukaisesti, jotka takaavat Abok Alfa Akokille oikeudellisen edustuksen oikeudenkäynnissä ja sellaisen kielen käyttämisen, jota hän ymmärtää? Vastaus (26. kesäkuuta 2002) EU on toistuvasti ilmaissut syvän huolensa erilaisista rangaistusmuodoista (kuolemanrangaistus, raajojen katkaiseminen) ja pyytänyt Sudanin hallitusta nopeuttamaan kidutuksen ja muun julman, epäinhimillisen tai halventavan kohtelun tai rangaistuksen vastaisen YK:n yleissopimuksen ratifiointia. Korostaakseen Sudanin ihmisoikeustilanteesta kantamaansa huolta EU esitti YK:n 56. yleiskokouksessa ehdotuksen asiaa koskevaksi päätöslauselmaksi. Genevessä pidetyssä Yhdistyneiden Kansakuntien ihmisoikeustoimikunnan kokouksessa EU antoi päätöslauselman, jossa Sudania kehotetaan lopettamaan ihmisoikeusloukkaukset. Päätöslauselma hyväksyttiin huhtikuussa 2002. Erityisesti naisten aseman osalta EU on vedonnut Sudanin hallitukseen kaikkinaisen naisten syrjinnän poistamista koskevan yleissopimuksen ratifioimiseksi. Ihmisoikeudet ovat vuonna 1999 aloitetun EU:n ja Sudanin välisen poliittisen vuoropuhelun pääaiheita ja niitä seurataan vuoropuhelun puitteissa. EU on korostanut, että Sudanin lainsäädännön olisi noudatettava kansainvälisiä ihmisoikeussopimuksia ja että Sudanin olisi noudatettava 23. maaliskuuta 1976 ratifioimaansa kansalaisoikeuksia koskevaan kansainväliseen yleissopimukseen perustuvia sitoumuksiaan. Neuvosto seuraa tiiviisti Sudanin ihmisoikeustilannetta ja erityisesti Abok Alfa Akokin tapausta. Yleisellä tasolla neuvosto muistuttaa arvoisalle kysyjälle, että jotta oikeutta elämään ja muita ihmisoikeuksia kunnioitettaisiin, EU käyttää kaikkia asiaankuuluvia kansainvälisiä ja alueellisia foorumeita ajaakseen kuolemanrangaistuksen yleismaailmallista poistamista. Maissa, jotka eivät vielä ole ottaneet käyttöön kuolemanrangaistusta koskevaa de jure- tai de facto -moratoriota, EU kehottaa asteittain rajoittamaan kuolemanrangaistuksen käyttöä ja vaatii, että kuolemanrangaistus pannaan täytäntöön noudattaen EU:n politiikan suuntaviivoissa esitettyjä vähimmäisnormeja. Eurooppa-neuvosto hyväksyi suhteita kolmansiin maihin kuolemantuomioon liittyvissä kysymyksissä koskevat suuntaviivat kesäkuussa 1998.